text: Eksplosion ødelagde trykkeriet
  03 maj 2013 kl. 05.35
  Branden onsdag i Als Offset i Augustenborg opstod på grund af en eksplosion i kølesystemet.
  Det har teknikere fundet frem til efter en undersøgelse i går. Eksplosionen skete i et skab, som rummer den elektronik, der styrer kølesystemet.
  Ilden tog først rigtigt fat, da den nåede en dunk med 25 liter sprit og antændte dampene. Det er almindeligt at trykkerier bruger rensevædsker til at gøre maskinerne rene, og det var det, spritten skulle bruges til.
  